Dustin Poirier

**Dastinas Glenas Porje** (, g. 1989 m. sausio 19 d.) – JAV mišrių kovos menų kovotojas, kovojantis UFC organizacijoje.

Ūgis 1,75 m, svoris 70 kg. 2019 m. iškovojo UFC lengvasvorių kategorijos laikinąjį čempiono titulą. Karjeroje laimėjo 30 dvikovų.

## Karjera

### Ankstyvoji karjera
Mišrių kovos menų karjerą pradėjo 2009 m. dalyvaudamas įvairiuose vietiniuose, Luizianos turnyruose.

2010 m. prisijungė prie World Extreme Cagefighting organizacijos, kurioje laimėjo 1 iš 2 dvikovų. 2010 m. spalį organizacija susijungė su UFC.

### UFC
Nors WEC varžėsi lengvasvorių kategorijoje, UFC debiutavo puslengvio svorio kategorijoje. 2011 m. sausio 1 d. debiutinę kovą prieš Josh Grispi laimėjo vienbalsiu teisėjų nuosprendžiu. D. Porje laimėjo sekančias tris dvikovas, įskaitant prieš būsimą svorio kategorijos čempioną Maksą Holovėjų.

2012 m. gegužės 15 d. kovojo prieš Jung Čansungą. Ketvirtajame raunde priešininkas užsmaugė Porje ir laimėjo. 2012 m. gruodį Porje dalyvavo The Ultimate Fighter turnyre, kuriame įveikė Jonathan Brookins.

2013 m. vasario 16 d. teisėjų nuosprendžiu pralaimėjo prieš Kabą Svansoną. Porje laimėjo sekančias tris dvikovas.

2014 m. rugsėjo 27 d. kovojo prieš Konorą Makgregorą. Pirmajame raunde priešininkas nokautavo jį – pirmą kartą mišrių kovos menų karjeroje. Po pralaimėjimo D. Porje perėjo į lengvasvorių kategoriją.

Naujoje svorio kategorijoje laimėjo sekančias penkias iš šešių dvikovas.

2017 m. gegužės 13 d. kovėsi prieš buvusį svorio kategorijos čempioną Edį Alvaresą. Antrajame raunde priešininkas pataikė neleistinus smūgius iš kelio ir kova buvo nutraukta. Vėliau kova buvo įvertinta neįvykusia.

Lapkričio 11 d. kovojo prieš Entonį Petisą. Trečiajame raunde Porje parteryje išlaužė priešininko šonkaulį ir, priešininkui pasidavus, laimėjo dvikovą. Po dvikovos Porje pasirašė naują sutartį su UFC.

2018 m. balandžio 14 d. ketvirtajame raunde nokautavo Džastiną Geičį. Liepos 28 d. revanšinę dvikovą prieš Edį Alvaresą laimėjo antrajame raunde nokautu.

2019 m. balandžio 13 d. kovojo prieš tuometinį puslengvio svorio kategorijos čempioną Maksą Holovėjų dėl laikinojo lengvasvorių kategorijos čempiono titulo. D. Porje laimėjo vienbalsiu teisėjų nuosprendžiu ir iškovojo laikinąjį čempiono titulą.

Rugsėjo 7 d. kovėsi prieš tuometinį svorio kategorijos čempioną Chabibą Nurmagomedovą dėl čempiono titulo. Ch. Nurmagomedovas tuomet turėjo puikų 27-0 rekordą. Trečiajame raunde priešininkas užsmaugė D. Porje ir laimėjo dvikovą.

2020 m. birželio 27 d. vienbalsiu teisėjų nuosprendžiu įveikė Deną Hukerį.

2021 m. sausio 24 d. antrą kartą karjeroje kovėsi prieš Konorą Makgregorą. Antrajame raunde priešininkui įteikė pirmąjį pralaimėjimą nokautu jo karjeroje. Trečioji dvikova tarp Makgregoro ir Porje įvyko liepos 10 d., kurios pirmajame raunde priešininkui lūžo blauzdikaulis ir kova buvo nutraukta.

Gruodžio 11 d. jam buvo suteikta galimybė kautis dėl svorio kategorijos čempiono titulo prieš tuometinį čempioną Čarlzą Oliveirą. Trečiajame raunde priešininkas užsmaugė Porje.

2022 m. lapkričio 12 d. kovėsi prieš Maiklą Čendlerį. Dvikovą laimėjo trečiajame raunde užsmaugus priešininką.

2023 m. liepos 29 d. antrą kartą karjeroje kovėsi prieš Džastiną Geičį dėl simbolinio BMF (Baddest Motherfucker) diržo. Antrajame raunde, praėjus minutei, Dž. Geičis pataikė spyrį į galvą ir nokautavo Porje.

2024 m. birželio 1 d. kovėsi prieš Islamą Machačevą dėl svorio kategorijos čempiono titulo. Porje pralaimėjo dvikovą, antrajame raunde Machačevui jį užsmaugus.

## Mišrių kovos menų rekordas

## Nuorodos

* D. Porje mišrių kovos menų profilis

## Išnašos